د خېبرپښتونخوا اسمبلۍ ښځو ته په جايداد کې د وراثت د حق ورکولو قانون منظور کړی
د خېبرپښتونخوا اسمبلۍ ښځو ته په وراثتي جايداد کې د حق ورکولو قانوني مسوده په متفقه توګه منظوره کړې ده.
په ياده قانوني مسوده کې ويل شوي چې دا قانون به ښځو ته د ملکيتي جايداد ساتلو او ملکيتي حقونو تحفظ ورکوي. د خېبرپښتونخوا د قانون وزير سلطان محمد په اسمبلۍ کې قانوني مسوده وړاندې کړې چې پکې ويل شوي د دې قانون لاندې به ښځو ته د ملکيتي حقونو د ساتنې سره دا خبره يقيني کول وي چې دا حقونه او د دې سره اړونده نور ماملات د ويرولو، دړکو، فشار او طاقت يا د دوکې د لارې پامال کولی شي. قانون ته د خېبرپښتونخوا د ښځو د جايداد د حقونو تحفظ ورکوونکی اېکټ ۲۰۱۹ نوم ورکړی شوی دی. ويل شوي دا قانون به په ټوله صوبه کې په سمدستي ډول په ځای کولی شي. د قانون ترمخه به يو محتسب جوړولی شي او ښځه به د جايداد د قبضې يا ملکيت په اړوند محتسب ته شکايت کولی شي او په جايداد کې منقوله او غېرمنقوله دواړه شامل دي. سلطان محمد وايي په اسمبلۍ کې يې د ښځو د جايداد د حق، کورني تشدد او بې وسه خلکو ته په مقدمو کې د قانوني مرستو ورکولو قانوني مسودې منظورې کړې او د ګورنر د لاسليک وروسته به دا قانونونه جوړ شي. وي او ای ډیوه سره په خبرو کې هغه وويل، ښځو ته په ټولنه کې په جايداد کې حق نه ورکول کیږي نو د هغو دپاره په دې قانون کې صوبايي ښځينه محتسب جوړه کړی شوې او ښځې به کولی شي چې دغې محتسب ته په خپله يا د يو بل چا د لارې په جايداد کې د حق په اړوند شکایت وکړي. هغه وويل ښځه محتسبه به متعلقه چارواکو ته په دغه شکايت د کارروايۍ لارښوونه کوي. سلطان محمد وویل بله قانوني مسوده منظوره کړی شوې چې پکې به هغو خلکو ته په مقدمو کې قانوني مرستې ورکولی شي څوک چې په کېسونو کې د وکیل کولو توان نه لري. هغه وويل د دې قانون لاندې هغو خلکو ته قانوني مرستې ترلاسه شي څوک چې په وړو وړو مقدمو کې په جېلونو کې بند پراته دي. د ياد قانون د لاندې به د خېبرپښتونخوا ليګل اېډ ايجنسي يا قانوني مرستو ايجنسي جوړولی شي او د هغې به انتظامي مشران ټاکلی شي. د قانون نوموړی وزير وايي، دا ايجنسي به د بې وسه خلکو لږې لږې جرمانې هم ډکوي.